Analiza politika i izvješćivanje o njima

Nalazi Centra objavljeni u izvješću 2010-2014 review of progress towards the goals set for VET (Pregled ostvarenog napretka u pogledu ciljeva u području strukovnog obrazovanja i osposobljavanja u razdoblju 2010.–2014.) poslužili su kao osnova za rasprave o politikama među glavnim direktorima za strukovno osposobljavanje za vrijeme mandata grčkog i talijanskog predsjedništva te na sastancima Savjetodavnog odbora za strukovno osposobljavanje. Ti su nalazi bili predstavljeni i na konferenciji Centra/DGEAC-a održanoj 29. i 30. rujna 2014. Centar je pridonio i utvrđivanju novih prioriteta za strukovno obrazovanje i osposobljavanje. Centar je objavio kratke preglede nacionalnih sustava strukovnog obrazovanja i osposobljavanja (Spotlights on VET (Strukovno obrazovanje i osposobljavanje pod povećalom)) te je pripremio podrobne sažetke u vezi s politikama strukovnog obrazovanja i osposobljavanja za sve države članice, kao i za Norvešku i Island. Na temelju tih informacija izrađene su preporuke za pojedine države za 2014. u okviru europskog semestra. Opsežne informacije o politikama strukovnog obrazovanja i osposobljavanja kojima Centar raspolaže omogućile su mu da prikaže napore koji se ulažu na nacionalnoj razini kako bi se poboljšale mogućnosti zapošljavanja za osobe koje su završile programe strukovnog obrazovanja i osposobljavanja u kontekstu zajedničkog ocjenjivačkog okvira o napretku u politici obrazovanja i osposobljavanja (objavljenom u publikaciji 2014 Education and Training Monitor (Pregled obrazovanja i osposobljavanja za 2014.)). Objavljen je niz statističkih pokazatelja u vezi s politikama strukovnog obrazovanja i osposobljavanja. Njima se olakšava procjena stanja u svakoj državi članici. Pokazatelji Centra temeljeni na podatcima iz programa PIAAC objavljeni su u vodećoj publikaciji OECD-a Education at a Glance (Kratak pregled obrazovanja).

Zajednički europski alati, kvalifikacije i ishodi učenja

Centar je zajedno s Europskom komisijom koordinirao savjetodavnu skupinu EQF-a (Europskog kvalifikacijskog okvira) te je analizirao razvoj nacionalnih kvalifikacijskih okvira u 36 država. Ishodi su objavljeni u informativnoj obavijesti Qualifications frameworks: expanding influence, persisting obstacles (Kvalifikacijski okviri: proširenje utjecaja, stalne prepreke). Nastavilo se s pružanjem potpore sustavima EQAVET (Europski okvir za jamčenje kvalitete u strukovnom obrazovanju i osposobljavanju) i ECVET (Europski sustav kredita u strukovnom obrazovanju i osposobljavanju). Na internetskim stranicama objavljen je ažurirani Europski popis za priznavanje neformalnog i spontanog učenja za 2014. (koji obuhvaća 33 države). Cedefop je objavio i informativnu obavijest The validation challenge: how close is Europe to recognising all learning? (Izazov priznavanja: koliko se Europa približila cilju priznavanja svih oblika učenja?). Broj posjeta internetskim stranicama Europassa, kojima upravlja Cedefop i koje su dostupne na 27 jezika, dosegnuo je 102 milijuna od njihova pokretanja (2014.: 21,7 milijuna; 2013.: 20,1 milijun). Korisnici su na internetskim stranicama izradili 47 milijuna životopisa (2014.: 13,1 milijun; 2013.: 9,8 milijuna). Cedefop je proveo ciljana istraživanja u vezi s jačanjem sinergije među europskim alatima i o tim se nalazima raspravljalo na konferenciji na visokoj razini u Solunu 28. i 29. studenoga. Akademske godine 2013./2014. Cedefop je koordinirao posljednjih 245 studijskih posjeta za 2 709 stručnjaka na području obrazovanja i strukovnog osposobljavanja iz 34 države (taj je program završio u rujnu 2014.).

Izobrazba odraslih, prijelazi i pripravništvo

Radi pružanja potpore Europskom savezu za pripravništvo, Cedefop je poticao suradnju na europskoj razini i među državama članicama u vezi s razvojem izobrazbe temeljene na obavljanju pripravničke prakse u radnom okruženju te je preispitao uvjete za razvoj i proširenje pripravništva u različitim državama. Cedefop i Europska komisija organizirali su Europsku konferenciju pod nazivom „Steering Partnerships for Growth” (Upravljanje partnerstvima za rast), u Solunu 7. i 8. svibnja, kako bi se državama pomoglo u nalaženju mogućih partnera spremnih za suradnju u razvoju programa pripravništva. Za potrebe te konferencije Cedefop je objavio informativnu obavijest Developing apprenticeships (Razvoj pripravništva). Kako bi mladim osobama i radnicima olakšao prijelaze u sklopu tržišta rada i omogućio pozitivne ishode na tržištu rada, Cedefop je objavio studiju Navigating difficult waters: learning for career and labour market transitions (Plovidba kroz nemirne vode: izobrazba o prijelazima u karijeri i u sklopu tržišta rada).

Analiza vještina

Cedefop je 2014. godine preuzeo odgovornost za program Pregled znanja i vještina u EU-u. Na svojim internetskim stranicama Cedefop je objavio svoja najnovija predviđanja u vezi s ponudom i potražnjom vještina (za razdoblje 2013.–2025.) i dao je doprinos u izradi izvješća Vijeća za zapošljavanje Svjetskog gospodarskog foruma (Cedefop je bio član tog vijeća u razdoblju 2012.–2014.) temom Matching skills and labour market needs in the world economy – Building Social Partnerships for Better Skills and Better Jobs (Usklađivanja vještina s potrebama tržišta rada u svjetskom gospodarstvu – izgradnja socijalnih partnerstva za bolje vještine i bolja radna mjesta), koju je predstavio u Davosu-Klostersu. Objavljena je informativna obavijest pod nazivom Skills mismatch: more than meets the eye (Neusklađenost vještina: stanje je složenije nego što se čini). U veljači su Cedefop i OECD priredili u Parizu svoj drugi forum pod nazivom „Zelene vještine”. U suradnji s Europskom zakladom za osposobljavanje (engl. EFT) i Međunarodnom organizacijom rada (engl. ILO) Cedefop je izradio smjernice za pristup predviđanju potreba za vještinama. Cedefop se također priključio Međunarodnom centru za osposobljavanje ILO-a (engl. ITC-ILO) pri organizaciji tečaja osposobljavanja u vezi s „predviđanjem potreba za vještinama i njihovim usklađivanjem”. Cedefop je dao doprinos u izradi publikacije OECD-a i Europske unije pod nazivom Matching economic migration with labour market needs (Usklađivanje gospodarske migracije s potrebama tržišta rada).

Organizacijski učinak

Ključni pokazatelji uspješnosti pokazuju visok organizacijski učinak: rad Cedefopa potanko se navodi u 97 dokumenata o politikama EU-a. Cedefop je pružio savjetovanje i stručno znanje za različita događanja koja je priredilo predsjedništvo i sastanke iskusnih dionika na razini EU-a podupirući provedbu politika (164 doprinosa). Cedefop je priredio 69 konferencija, radionica i sastanaka na visokoj razini s predstavnicima EU-a i nacionalnim institucijama. 92 % sudionika ta je događanja smatralo vrlo dobrima ili dobrima. Korisnici su preuzeli s internetskih stranica približno 6 00 000 publikacija Cedefopa, uključujući 71 000 informativnih obavijesti namijenjenih donositeljima politika i objavljenih na osam jezika. To ukazuje na visok interes korisnika za znanje i informacije koje Centar stvara. U vodećim europskim medijima, uključujući Die Welt, Times Educational Supplement i El País, objavljeno je 745 članaka o radu Cedefopa. Navodi publikacija i studija Cedefopa objavljeni su u akademskim i stručnim časopisima (413 navoda u razdoblju 2013./2014.).

Više informacija potražite na www.cedefop.europa.eu (Godišnje izvješće i Godišnje izvješće o radu za 2014.).